b'\n_START_ARTICLE_\nBahija Blanka\n_START_SECTION_\nIstorija\n_START_PARAGRAPH_\nBahija Blank\xc4\x85 \xc4\xafk\xc5\xabr\xc4\x97 generolas Ramonas Benarb\xc4\x97 Estomba 1828 m. baland\xc5\xbeio 11 d. kaip karin\xc4\x97 tvirtov\xc4\x97 (Fortaleza Protectora Argentina) apginti pakrant\xc4\x99 nuo Brazilijos karinio j\xc5\xabr\xc5\xb3 laivyno, taip pat galvij\xc5\xb3 fermas nuo ind\xc4\x97n\xc5\xb3 antpuoli\xc5\xb3. Tvirtov\xc4\x97 buvo da\xc5\xbenai atakuojama vietini\xc5\xb3 ind\xc4\x97n\xc5\xb3 gen\xc4\x8di\xc5\xb3. Prekybin\xc4\x99 svarb\xc4\x85 \xc4\xafgavo 1885 m. nutiesus gele\xc5\xbeinkel\xc4\xaf. \xc4\xae miest\xc4\x85 atvyko daug emigrant\xc5\xb3 i\xc5\xa1 Europos.\n_START_SECTION_\nSusisiekimas\n_START_PARAGRAPH_\nBahija Blanka \xe2\x80\x93 svarbus centrin\xc4\x97s Argentinos transporto mazgas. Keliai \xc4\xaf Buenos Aires, Rosarij\xc4\x85, Viedm\xc4\x85, Neuken\xc4\x85. Gele\xc5\xbeinkeliai \xc4\xaf Neuken\xc4\x85, Barilo\xc4\x8d\xc4\x99, Buenos Aires, Kordob\xc4\x85, Mar del Plat\xc4\x85.\n_START_SECTION_\nEkonomika\n_START_PARAGRAPH_\nMiestas \xe2\x80\x93 svarbus \xc5\xa1alies pramon\xc4\x97s ir prekybos centras. Per Bahija Blankos j\xc5\xabr\xc5\xb3 uost\xc4\x85 eksportuojama vilna i\xc5\xa1 Buenos Airi\xc5\xb3 provincijos, nafta i\xc5\xa1 Neukeno prov., vaisiai i\xc5\xa1 Negro up\xc4\x97s sl\xc4\x97nio, taip pat eksportuojami gr\xc5\xabdai, chemikalai. Priemiestyje Puerto Belgrane yra did\xc5\xbeiausia Argentinos karin\xc4\x97 j\xc5\xabr\xc5\xb3 baz\xc4\x97.\n_START_SECTION_\nLankytinos vietos\n_START_PARAGRAPH_\nNeoklasicistin\xc4\x97 katedra, kurioje yra Bahija Blankos arkivyskupija, apimanti visas Patagonijos vyskupijas. Muziejai (miesto istorijos, uosto, dail\xc4\x97s). Zoologijos sodas. \xe2\x80\x9eAngl\xc5\xb3 kvartalas\xe2\x80\x9c (Barrio Ingl\xc3\xa9s), kuriame gyveno darbininkai i\xc5\xa1 Anglijos stat\xc4\x99 gele\xc5\xbeinkel\xc4\xaf. Paj\xc5\xabrio kurortai (Maldonado, Col\xc3\xb3n, Pehu\xc3\xa9n-C\xc3\xb3, Monte Hermoso). Miesto \xe2\x80\x9e\xc5\xa1irdis\xe2\x80\x9c \xe2\x80\x93 Rivadavijos aik\xc5\xa1t\xc4\x97 (Plaza Rivadavia), yra daugyb\xc4\x97 park\xc5\xb3 ir sod\xc5\xb3. 1956 m. \xc4\xafkurtas Nacionalinis Piet\xc5\xb3 universitetas (Universidad Nacional del Sur)._NEWLINE_Bahija Blankoje gim\xc4\x97 Nobelio medicinos premijos laureatas Sesaras Mil\xc5\xa1teinas (Cesar Milstein), taip pat garsus Argentinos krep\xc5\xa1ininkas Emanuelis \xc5\xbdinobilis (Emanuel Gin\xc3\xb3bili).'